DA eis antwoorde oor Denel se mislukte Tsjad-ooreenkoms | Maroela Media
Die DA sê hy gaan 'n aansoek ingevolge die Wet op die Bevordering van Toegang tot Inligting (bekend as die PAIA-wet) indien om toegang te kry tot die voorlopige ondersoekdokumente wat verband hou met 'n Gupta-gekoppelde ooreenkoms wat die wapenvervaardiger Denel met Tsjad aangegaan het.
Die DA sê in 'n verklaring luidens berigte het Denel versuim om R250 miljoen se weermagvoertuie aan die regering van Tsjad te verskaf, ten spyte daarvan dat hy amper twee jaar gelede al 'n deposito van R100 miljoen daarvoor geneem het. Tsjad het intussen die kontrak gekanselleer en eis sy deposito terug van die maatskappy wat reeds in 'n benarde finansiële posisie is.
"Dit is in die beste belang van die Suid-Afrikaanse publiek dat die bevindings oor beleërde staatsbeheerde ondernemings (SBO's) bekend gemaak word. Dit gaan verseker dat enige van die verdoemende bevindings wat verskeie senior amptenare en politici uitwys, nie onder die mat gevee word nie," het Natasha Mazzone, die DA se woordvoerder oor openbare ondernemings, Maandag in 'n verklaring gesê.
Volgens Mazzone is Denel net een van verskeie SBO's wat op hul knieë gedwing is weens jarelange ANC-wanbestuur en korrupsie. "'n Reusebedrag van die publiek se geld is op SBO's gemors, en tog kry belastingbetalers baie min hiervoor terug."
Die DA sê deur die PAIA-aansoek wil hy dit duidelik aan sukkelende staatsinstellings maak dat hy geen toegewings oor deursigtigheid en verantwoordbaarheid gaan maak nie en dat korrupte kaders en amptenare geen beskerming mag geniet nie.
"Die DA gaan ook parlementêre vrae aan die minister van openbare ondernemings, Pravin Gordhan, stel om uit te vind of daar ander, soortgelyke kontrakte is wat Denel ook nie kan eerbiedig nie."
Mazzone het gesê die voortgesette misbruik van SBO's vir politieke vooruitgang moet stopgesit word en dat diegene wat aan enige oortredings skuldig bevind word, ten volle verantwoordelik gehou en vervolg moet word.
City Press het die naweek berig Tsjad het 40 weermag-Casspirs by Denel gekoop, maar die maatskappy kon dit nie lewer nie omdat amptenare gekibbel het oor aan wie die winsgewende intellektuele eiendomsregte vir die bou van die voertuie behoort. Dit is volgens die koerant gratis aan die omstrede Gupta-familie gegee.
Die wapenvervaardiger sukkel die afgelope paar maande om bloot net sy werkers te betaal.
Volgens City Press het Denel gesê sy voorlopige bevindings dui daarop dat die kontrak met Tsjad onwettig aangegaan is. Tugstappe staar gevolglik sommige werkers in die gesig, terwyl 'n strafregtelike aanklag ook aanhangig gemaak is.
Sjoe maar die D A is erg aktief en duidelik op hoogte van politieke, landsake. Wonder of onse VF + nog aan parlementeresittings deelneem.
DA, kry maar eers al die feite voor julle begin skree
"Intellektuele eiendomsregte" vir 'n Casspir? Nou verstaan ek nie. Casspir is 'n vermenging van SAP en CSIR wat in die 80's saam die voetuig ontwerp het.
Ek wonder hoekom is die DA so stil waar dit kom by die eertydse Minister wat al ons olie reserwes teen 'n verlies verkoop het.Waarom roer hulle nie daai saak aan nie??